7.6.2023.
HR
Službeni list Europske unije
C 199/17
pH vrijednost mesa (mjereno u m. longissimus dorsi) nalazi se u granicama normalne kakvoće svinjskog mesa (pH1 > 6,0 i pH2 između 5,5 i 6,1), uz boju mesa CIE L* < 50 i a* > 15. „Meso turopoljske svinje” je tamnije i crvenije boje, kompaktnije mišićne teksture i s manje površinskog sekreta nego kod standardno proizvedene svinjetine.
Prirođeno ima veći stupanj nakupljanja masnog tkiva, posebice u potkožnom dijelu te između mišića.
Ohlađeno masno tkivo je čvrsto, sjajno-bijele boje.
Termički obrađeno meso je pri konzumaciji elastično-sočne konzistencije, punog okusa i specifične arome koju daju otopljene masnoće mesa.
3.3.
Hrana za životinje (samo za proizvode životinjskog podrijetla) i sirovine (samo za prerađene proizvode) U razdoblju sisanja prasad je dozvoljeno dohranjivati gotovim krmnim smjesama za odojke s minimalno 18 % sirovih bjelančevina, od trećeg tjedna starosti pa do 10-ak dana iza odbića, odnosno s minimalno 16 % sirovih bjelančevina do ulaska u tov.
Nakon odbića do početka tova u hranidbi prasadi mogu se koristiti i krmne mješavine proizvedene na gospodarstvu, čiju osnovu (minimalno 70 %) čine žitarice (kukuruz, ječam, pšenica, tritikale) uz dodatak proteinskih i vitaminsko-mineralnih krmiva nužnih za balansirani obrok.
Hranidba je obročna, a prasad mora uvijek na raspolaganju imati dovoljne količine svježe i pitke vode.
Tijekom uzgoja prasadi treba osigurati pristup voluminozinim krmivima.
Tov započinje od 4. mjeseca do 6. mjeseca starosti.
Svinje u tovu hrane se djelomično travom i drugim lokalno dostupnim prirodnim izvorima hrane (zeljasto bilje, plodovi drveća, divlje voće, korijenje, gomolji, gljive, kukci, gliste, pužići, školjke i dr.) koje pronalaze na ispaši i rovanjem, uz dnevni dodatak krmiva za dopunu tova.
Koncentratnu dopunu minimalno 75 % moraju činiti žitarice uz dodatak proteinskih i vitaminsko-mineralnih krmiva nužnih za balansirani obrok (min.
12 % sirovih bjelančevina).
Maksimalni dnevni unos ovakve prihrane ograničen je na 2 % žive mase životinje, ili iznimno do 3 % u slučajevima elementarnih nepogoda (suše, poplave, tuče i sl.) kada nije moguće napasivanje.
Tovljenicima na raspolaganju mora biti dopunska voluminozna krma (svježa lucerna i sijeno lucerne, djetelinsko-travne smjese, sjenaže, bundeva, repa, kupusnjače, krumpir, koprive, voće i povrće, pšenične posije, repini rezanci) koja se daje do sitosti.
Sva krmiva za prihranu, izuzev onih za koje se zbog lokalnih ograničenja ne može osigurati dovoljna količina (dodatni proteini, minerali i vitamini), ili ih zbog elementarnih nepogoda nije moguće lokalno proizvesti, moraju potjecati iz zemljopisnog područja proizvodnje.
Iznimno, ukoliko dođe do elementarnih nepogoda (suše, poplave, tuče) zbog kojih na definiranom području nije moguće proizvesti potrebna krmiva, dozvoljena je kupnja istovrsne hrane i iz drugih područja, što posjednik mora dokazati odgovarajućom dokumentacijom.
Maksimalna količina hrane koja može potjecati izvan zemljopisnog područja navedenog u točki 4. ne smije iznositi više od 50 % suhe tvari na godišnjoj razini.
3.4.
Posebni proizvodni postupci koji se moraju provesti na određenom zemljopisnom području Unutar zemljopisnog područja navedenog u točki 4. moraju se odvijati sve faze proizvodnje proizvoda „Meso turopoljske svinje” uključujući prasenje, uzgoj, tov i klanje svinja.
Rasplodna grla iznimno mogu potjecati i izvan navedenog područja kada za to postoje opravdani zootehnički zahtjevi (npr. osvježavanje krvi).
Svi registrirani odnosno odobreni objekti koji sudjeluju u lancu proizvodnje proizvoda „Meso turopoljske svinje” (farme i klaonice) moraju se nalaziti unutar navedenog zemljopisnog područja.
3.5.
Posebna pravila za rezanje, ribanje, pakiranje itd.
proizvoda na koji se odnosi registrirani naziv „Meso turopoljske svinje” može se prodavati kao ohlađeno (svježe) ili smrznuto meso, komadno ili narezano, u rinfuzi ili zapakirano.